Catalunya Ràdio rep el premi Enderrock Estrella a l'esdeveniment musical de l'any pel retorn de l'emissora iCat i el reconeixement pels 30 anys de Catalunya Música ACN Barcelona.-Txarango és qui més nominacions acumula en els XX Premis de la Música Catalana, els Enderrock 2018. La formació opta als premis de millor artista, millor directe, millor disc i cançó de pop-rock, amb doble nominació, per els temes 'Una lluna a l'aigua' i 'Agafant l'horitzó' i millor clip, per 'Una lluna a l'aigua'. Els segueixen els rapers valencians Zoo, amb quatre nominacions (millor artista, millor disc de pop-rock, millor directe i millor videoclip per 'El cap per avall', i Els Amics de les Arts, amb 3 (millor artista, millor disc de pop-rock i millor videoclip per 'El seu gran hit'. L'Auditori de Girona acollirà la vintena edició de la gala musical dels Premis Enderrock el pròxim dimecres 7 de març. L'anunci dels finalistes s'ha fet aquest dimarts a l'Antiga Fàbrica Estrella Damm de Barcelona, acte en el que també s'ha donat a conèixer el Premi Trayter a la millor producció musical, que ha recaigut en Marc Martín, i el Premi Enderrock Estrella a l'esdeveniment musical de l'any que ha estat pel retorn de l'emissora iCat. Catalunya  Ràdio també ha rebut el Reconeixement dels Enderrock per els 30 anys de Catalunya Música.

Summary: Txarango, Zoo i Els Amics de les Arts encapçalen el nombre de nominacions dels Premis Enderrock 2018


Jordi Tort ha estat cessat aquest dilluns com a gerent de L’Auditori i l’Orquestra Simfònica de Barcelona i Nacional de Catalunya (OBC), un càrrec que ocupava des del desembre de 2016. El Consell Rector del Consorci de l’equipament i l’OBC ho ha provat aquest matí en una sessió extraordinària i a proposta conjunta de les entitats consorciades, adduint a la “falta d’adequació” del seu perfil professional “a les necessitats que requereix actualment la institució”. En la mateixa reunió s’ha delegat al president del Consorci (el comissionat de Cultura de l’Ajuntament de Barcelona, Joan Subirats) l’aprovació de les bases del concurs per escollir una nova gerència, que es publicaran “en els propers dies”. Fins que es produeixi el relleu, les funcions de gerent recauen en l’actual director de L’Auditori, Robert Brufau. L’Auditori ha agraït a Tort en un comunicat la “feina feta durant aquest període al capdavant de la gerència del consorci”.

Summary: L’Auditori cessa Jordi Tort com a gerent de la institució


L'Ajuntament de Berga ha rebutjat aquest dimarts al vespre, en un ple extraordinari i urgent, l'aplicació de l'article 155 de la constitució espanyola amb els vots a favor dels regidors de la CUP, CiU i ERC, 15 en total. Per la seva banda, el regidor d'ICV ha votat abstenció, mentre que la regidora del PSC no s'ha presentat al plenari. El text de la moció, proposat per l'Associació Catalana de Municipis i l'Associació de Municipis per la Independència, insta a aturar la suspensió de l'autonomia catalana. L'alcaldessa, Montse Venturós, ha animat la població "a mantenir el grau de mobilització fins a aconseguir la República". Un cop començat el ple, els regidors s'han posat en peu per mantenir un minut de silenci i reivindicar l'alliberament de Jordi Cuixart i Jordi Sánchez. Segons ha explicat l'alcaldessa, ho faran a cada sessió plenària fins que els dos presidents d'Òmnium Cultural i l'ANC surtin de la presó.

Summary: L'Ajuntament de Berga rebutja l'aplicació de l'article 155 amb el suport de la CUP, CiU i ERC i l'abstenció d'ICV


Els Mossos d'Esquadra i la Guàrdia Urbana de Barcelona han dut a terme un escorcoll a un suposat narcopis al barri Gòtic aquest dimecres. L'operació ha començat a dos quarts de nou de la nit i els resultats no han transcendit. Sí s'ha informat que l'actuació té com a objectiu desmantellar un punt de venda i consum de droga al carrer Flassaders. Cal recordar que aquest mateix dimecres els Mossos han detingut quatre persones en el marc d'una operació contra el tràfic de drogues al barri del Poble-sec que ha suposat l'entrada i l'escorcoll de dos narcopisos. Dues de les detencions s'han fet en un local del carrer Fontrodona i dues més en un pis del carrer Radas. En el moment de l'entrada, al local de Fontrodona hi havia 24 persones consumint estupefaents.

Summary: Mossos i Guàrdia Urbana escorcollen un narcopis al barri Gòtic de Barcelona


El projecte de Pressupostos Generals de l’Estat (PGE) preveu destinar una inversió de 598,1 milions d’euros al País Valencià, un 33% menys  que l’any anterior. Segons les dades que ha presentat aquest dimarts en roda de premsa el ministre d’Hisenda Cristobal Montoro, les inversions estatals al territori representen un 6,9% del conjunt estatal. En l’exercici anterior els PGE varen destinar 879 milions al País Valencià, xifra que representava un 8% del conjunt de les inversions de l’Estat . Els percentatges queden lluny de la reivindicació de la Generalitat Valenciana, que reclama que les inversions s’ajustin al pes poblacional del territori en el conjunt de l’estat espanyol, un 11%.  El País Valencià serà la sisena autonomia que més rebi, per darrere d’Andalusia (1.156,76 MEUR; el 13,5%), Catalunya (1.149,58 MEUR; el 13,4%), Madrid (1.005,56 MEUR; l'11,7%), Castella i Lleó (991,49 MEUR, l'11,5%) i Galícia (924,64 MEUR; el 10,8%), Per darrere se situa Castella – la Manxa (428,40 MEUR, el 5%), el País Basc (381,43 MEUR; el 4,4%) o l’Aragó (343,65 MEUR; el 4%). La inversió real del 2017 en els pressupostos a tot l'Estat ha disminuït un 2,8% respecte a l'any anterior i suma en total 12.867,46 MEUR, dels quals 8.597,43 MEUR corresponen a inversions regionalitzables; 4.244,32 MEUR a inversions no regionalitzables i de diversos territoris i 25,71 MEUR a l'estranger.  El 2016 les inversions pressupostades a tot l'Estat van sumar 13.231,21 MEUR, dels quals 2.146,91 van correspondre a inversions no regionalitzables i de diversos territoris i 31,66 MEUR a l'estranger.  El ministre d'Hisenda i Funció Pública, Cristóbal Montoro, ha entregat aquest dimarts a la presidenta del Congrés dels Diputats, Ana Pastor, el Projecte de Llei de Pressupostos Generals de l'Estat per al 2017. Els comptes preveuen un creixement econòmic del 2,5% i que l'atur se situï a nivells del 2008.

Summary: L’Estat preveu destinar 589 milions per al País Valencià, 290 menys que el 2016


El Consell Comarcal del Ripollès ha cessat Miquel Rovira (CiU) de les seves funcions de vicepresident segon i com a responsable de l'Àrea de promoció econòmica i desenvolupament comarcal per "pèrdua de confiança". En un comunicat, es diu que la decisió es va prendre per l'equip de govern –format per CiU i MES- en una reunió celebrada dijous passat. Se l'acusa de "profunda deslleialtat" i d'haver intentat impulsar una moció de censura a l'ombra per fer fora a l'actual president, Joan Manso. També li retreuen no haver accedit a reunir-se amb la resta de consellers en dues ocasions per abordar la situació. Fa un any i mig, Rovira va decidir deixar de militar a Unió per ser un dels fundadors de Demòcrates de Catalunya, un fet que va comportar no ser reelegit president de l'ens.  Fa unes setmanes va transcendir a través de la premsa que Miquel Rovira –que també és regidor per CiU a l'Ajuntament de Ripoll-  podria estar preparant una moció de censura a l'ombra juntament amb altres partits a l'oposició descontents amb l'acció de govern. En el comunicat, es diu que el mateix Rovira va reconèixer durant una reunió mantinguda dimarts passat a Girona "haver mantingut converses des de feia temps amb altres formacions polítiques per conformar altres majories i que s'havien demanat informes per determinar l'aplicació de la normativa sobre transfuguisme a l'assumpte". L'equip de govern del consell assegura haver intentat reunir-se amb ell per abordar la situació però que el fins ara vicepresident s'hi ha negat en dues ocasions. També neguen que en cap moment Rovira hagi manifestat la seva "disconformitat" amb l'acció de govern en cap reunió i que sempre ha "donat la seva aprovació a totes les decisions adoptades" pel consell en aquest darrer any i mig.  Per tot plegat, consideren que la situació que s'ha viscut "amaga una profunda deslleialtat" per part de Rovira envers aquesta institució i per aquest motiu s'ha acordat revocar-li totes les competències i delegacions. De forma transitòria continuarà essent conseller sense cap responsabilitat, a l'espera del que decideixi fer a partir d'ara.

Summary: El Consell Comarcal del Ripollès cessa Miquel Rovira com a vicepresident per "pèrdua de confiança"


La pel·lícula índia 'Village Rockstars' de la directora autodidacta Rima Das ha guanyat el premi Talent del D'A Film Festival, dotat amb 6.000 euros. La cinta narra la història d'una nena que somia ser una guitarrista de rock. El jurat ha decidit atorgar-li aquest guardó "per la seva lluminositat i senzillesa en el retrat del pas a la pubertat". El premi de la crítica d'enguany ha estat per la cinta 'Trinta lumes' de la directora gallega establerta a Barcelona Diana Toucedo. El primer llargmetratge d'aquesta cineasta tracta sobre la vida i la mort. El jurat ha premiat aquesta producció gallega "pel seu diàleg entre el cinema fantàstic i el documental, conjurant fantasmes i capturant formes de vida en perill d'extinció". La cinta premiada amb el guardó de la Crítica del D'A Film Festival, 'Trinta Lumes', és una producció gallega i tracta sobre la vida i la mort. L'Alba té 12 anys i vol descobrir la misteriosa, fascinant i desconeguda realitat de la mort. Amb el seu millor amic, Samuel, entra a cases abandonades, viatja a través de pobles oblidats i explora muntanyes que amaguen una realitat paral·lela.  La guanyadora del premi Talent, 'Village Rockstars', és una cinta basada en les experiències de la infància de la seva directora Rima Das. La seva protagonista és la Dhunu, una nena que vol formar un grup de grop i trencar amb els estereotips que associen una guitarra amb la masculinitat.  El premi Talents es concedeix al millor film de la secció del mateix nom, formada per obres de directors amb menys de dos films en la seva filmografia. Enguany, el jurat ha concedit dues mencions: al film '3/4' del director búlgar Ilian Metev "per la seva creativitat en la posada en escena i l'ús de la paraula en la construcció de la quotidianitat d'una família", i a la pel·lícula catalana 'Con el viento' de la directora Meritxell Colell "per la rellevància d'una història que ens fa reflexionar sobre les responsabilitats que impliquen els vincles de sang". El jurat de la crítica ha fet també una menció al film 'Ava' de la directora iraniana-canadenca Sadaf Foroughi "pel seu domini d'una tradició cinematogràfica i per incorporar un estimulant dispositiu visual al seu retrat social". Enguany, per primera vegada, s'ha concedit el Premi del Públic Sala Jove, l'espai dissenyat especialment per a un públic de 16 a 25 anys. Els espectadors han atorgat aquest guardó a 'Night is Short, Waklk on Girl', un film anime de Masaaki Yuasa. El Premi del Públic, concedit a partir de les votacions dels espectadors a totes les pel·lícules del festival, es donarà a conèixer dilluns. De moment el rànquing de les preferències del públic l'encapçala 'The Green Fog', de Guy Maddin, Evan Johnson i Galen Johnson.  El 8 de maig començarà el Tour D'A 2018 que portarà una selecció de films del festival a nou poblacions catalanes i vuit ciutats de la resta de l'Estat.

Summary: 'Village Rockstars' de la cineasta índia Rima Das guanya el premi Talents del D'A Film Festival


El Consell de Ministres ha aprovat que es destinin 7,3 milions d'euros en ajudes a entitats i institucions culturals i avança així aquest any, com ha informat a través d'un comunicat, una part important de les ajudes que el Ministeri de Cultura i Esport que els hi atorga anualment. Entre d'altres, el govern espanyol destinarà 68.740 euros a la Fundació Antoni Tàpies; 90.000 euros a la Fundació Joan Miró; 197.180 euros a la Fundació Palau de la Música Catalana; 46.870 euros a la Fundació Teatre Lliure i 125.000 euros al Festival de cinema de Sitges.  Aquestes ajudes estan dirigides a promoure i donar suport a la realització de determinades actuacions culturals executades per institucions, públiques o privades, no integrades en l'estructura del Departament o per entitats d'altres administracions públiques, associacions o fundacions, que formen part del teixit institucional que permet l'extensió sobre el territori de la política cultural.

Summary: El govern espanyol avança 7,3 MEUR en ajudes a entitats i institucions culturals


L'Associació Amásdes ha detectat un increment dels incidents per la presència de joves ''més agressius'' ACN Barcelona.- El grup de voluntaris que cada dimecres reparteix àpats a l'Estació del Nord, no sortirà aquest dimecres. Tal com ha avançat Catalunya Ràdio, és la manera de protestar per l'augment de la inseguretat que des de l'Associació Amásdes denuncien els darrers temps i que es va fer més evident la setmana passada amb un incident més greu. En declaracions a l'Agència Catalana de Notícies, Maria Garrido, membre de la junta, ha explicat que entre els 200 i 250 sense sostre que atenen els 4 dies de la setmana a l'Estació del Nord, el darrer any i mig s'hi han sumat joves dels anomenats 'nens de la cola' que hi van ''molt agressius i sota els efectes de la cola i els estupefaents'', de manera que les agressions verbals són cada vegada més freqüents i ''els ha agafat por''.  El fet detonant va ser dimecres passat, quan un jove va increpar els voluntaris volent-se saltar l'organització establerta en aquest servei voluntari. El noi va intentar passar les persones que s'estaven esperant i va protestar perquè no li agradava res del què hi havia preparat. Segons explica Garrigo, es va anar ''enredant'' fins que es va posar agressiu, es va treure la samarreta i alguns dels presents van veure que portava una navalla. Es va requerir la policia i fins i tot, dos voluntaris van haver de tancar-se a un cotxe.  Garrido creu que ''l'afluència important'' de ''nens de la cola'' és la causa d'aquests incidents que han obligat a trucar més freqüentment la policia. Malgrat que no s'ha arribat a l'agressió física'', als voluntaris els ha agafat por.  La voluntària ha explicat que ja s'ha anunciat als usuaris del torn dels dimecres que aquesta setmana no hi haurà menjar per repartir. En total són entre 200 i 250 persones  les qui es beneficien de la tasca de l'Associació Amásdes, que surt al carrer 4 dies a la setmana amb aliments i entrepans cuinats a les cuines privades de forma totalment voluntària, sense un local i per tant, no es compleixen determinats requisits.  De fet, aquest és el motiu pel qual ni els Mossos d'Esquadra ni la Guàrdia Urbana els poden destinar una patrulla fixa aquest servei ja que l'Associació no disposa del permís de l'administració. L'Ajuntament ''no els posa pals a les rodes'' per la tasca que fan, però no és viable tramitar aquest permís. La protesta no és exclusiva d'Amásdes, ja que altres entitats de la xarxa de col·laboració que s'està teixint a la zona, també han deixat de repartir aquests àpats precisament ''perquè tenen por''.

Summary: Un grup de voluntaris que donen menjar als sense sostre a Barcelona protesten per l'augment de la inseguretat


La Policia Nacional ha destapat un frau de gairebé 6 MEUR mitjançant el cobrament de pensions de persones mortes. Els agents han arrestat nou persones d'un total de 46 investigades en 10 comunitats autònomes com a presumptes responsables de 53 delictes de falsedat documental, estafa i apropiació indeguda. La majoria dels implicats eren familiars dels difunts, tot i que també s'han trobat casos d'amics i de companys de pis. Per aconseguir els diners, ocultaven la mort del pensionista a l'administració, falsificant el certificat de fe de vida i la pròpia signatura del difunt, amb l'objectiu de fer reintegrament en efectiu. Un dels implicats va cobrar prestacions de forma il·lícita durant gairebé 20 anys fent-se passar per un nonagenari. La investigació, en col·laboració amb la Secretaria d'Estat de la Seguretat Social, va començar després de rebre diverses denúncies en les que s'informava de possibles fraus. Els agents van localitzar casos similars a 17 punts de l'Estat, entre les quals a les demarcacions de Barcelona i Tarragona. Entre els motius més comuns esgrimits pels investigats hi ha que desconeixien l'abonament de la prestació, tot i que feien ús dels diners segons remarca la policia, les necessitats econòmiques per a la subsistència personal o familiar, o la creença que, un cop el banc havia solucionat el frau dels últims 4 anys, es podia gaudir dels diners acumulats en anys anteriors. Els investigats actuaven de forma similar. Feien creure a l'administració que el pensionista seguia viu amb mètodes com falsificar la fe de vida, la signatura o documents mercantils. També usurpaven la seva identitat, feien ús de targetes de crèdit o de dèbit a nom dels difunts fins a la seva caducitat o ocultaven la mort fent creure que el difunt vivia a l'estranger. També enganyaven al seu entorn sobre la procedència dels diners. Pel que fa a l'implicat que va cobrar prestacions durant 20 anys fent-se passar per un nonagenari, aprofitava que tenia unes característiques físiques similars amb el difunt, disfressant-se amb roba de persona gran i fent servir un caminador. El cas es va detectar a la província de Màlaga, on es va investigar més de 129.200 euros per prestacions indegudes d'un pensionista mort el 1999. Hi estan implicats diversos familiars del difunt, que aprofitaven que un d'ells si assemblava per fer-s'hi passar. Entre els implicats també hi ha un empleat de banca de la província d'Albacete que hauria cobrat de forma il·lícita gairebé 10.000 euros.

Summary: Destapat un frau de 6 MEUR mitjançant el cobrament de pensions de persones mortes


El portaveu del grup municipal de Ciutadans a Sant Cugat del Vallès (Vallès Occidental), Aldo Ciprian, ha lamentat que el govern local hagi tornat a hissar la bandera estelada al municipi. Aquesta vegada l'emblema s'ha penjat en un terreny de propietat privada situat a la carretera de Cerdanyola per evitar que cap requeriment judicial obligui el consistori a tornar-la a retirar. La formació taronja ha lamentat que "les prioritats de l'alcaldessa, Mercè Conesa, siguin penjar banderes i no donar solució als problemes reals dels ciutadans". Ciprian ha criticat també la "sobreacumulació de càrrecs" de l'alcaldessa que també és presidenta de la Diputació de Barcelona i que recentment ha acceptat la presidència del Parc Natural de Collserola. "Sant Cugat està governat per una alcaldessa virtual que està desconnectada de la ciutat i que no té temps per assistir a la presentació de la memòria anual de Càritas però sí troba forat per penjar símbols partidistes" ha manifestat el portaveu.   "Dia rere dia, l'alcaldessa ens demostra que les seves prioritats no estan alineades amb les preocupacions i necessitats dels santcugatencs" ha afegit el portaveu de Ciutadans, que ha defensat que les prioritats del seu partit "són les mateixes que les del conjunt de ciutadans". És per això que ha demanat a l'alcaldessa que "deixi de vendre fum i frustrar a la societat", a més de "fer-los perdre el temps, els diners i les oportunitats de tots destinant esforços en el monotema". D'altra banda, Ciprian ha criticat que l'equip de govern utilitzi les eines institucionals per a "difondre la seva propaganda separatista" després que segons el portaveu de la formació taronja el Twitter oficial de l'Ajuntament tuités en directe la penjada de la bandera. "Lluny de governar per a tots els ciutadans de Sant Cugat, l'alcaldessa segueix realitzant actes sectaris que només beneficien als seus", ha sentenciat el portaveu.

Summary: Ciutadans de Sant Cugat carrega contra Conesa per tornar a hissar l'estelada al municipi


Aena ha posat en marxa un nou servei gratuït de 'personal shopper' per als passatgers que s'ofereix als espais comercials de les terminals T1 i T2 de l'Aeroport de Barcelona-El Prat. Els viatgers podran tenir un assessorament personalitzat en espanyol, català, anglès, xinès, àrab i rus per fer les seves compres d'una forma ràpida, amb recomanacions sobre productes i serveis que poden trobar a la terminal. El 'personal shopper' donarà a conèixer marques, beneficis, promocions, novetats, serveis i localització de l'oferta comercial de l'aeroport. Aquest servei es pot reservar per correu electrònic, per telèfon, i a través de l'aplicació i de la web d'Aena. Els aeroports de Frankfurt i Viena ja ofereixen iniciatives similars als seus usuaris.

Summary: L'Aeroport del Prat estrena el servei de 'personal shopper'


Aquest cap de setmana s'ha registrat un accident mortal de trànsit. Segons el Servei Català de Trànsit (SCT), el sinistre va tenir lloc la matinada de dissabte a la C-63 a Vidreres, on van xocar frontalment un cotxe i una furgoneta. Com a conseqüència de la topada, van morir el conductor i tres passatgers del turisme. A més, arran de l'accident van resultar ferits crítics el cinquè ocupant del cotxe i l'acompanyant de la furgoneta. Aquest diumenge cap a dos quarts de tres de la tarda un ciclista de 59 anys ha resultat ferit de gravetat en caure amb la bicicleta a la carretera IRI-12 a Setcases. L'home s'ha fet diverses fractures i un helicòpter del Sistema d'Emergències Mèdiques l'ha traslladat a l'hospital Josep Trueta de Girona. Aquest diumenge, l'operació retorn cap a l'àrea metropolitana de Barcelona ha estat força complicada, les retencions més importants s'han concentrat a l'AP-7, entre Maçanet de la Selva i Sant Celoni, i a la C-65 i a la C-31 a Santa Cristina d'Aro. A l'AP-7 s'han registrat cues de fins a 17 quilòmetres entre Maçanet de la Selva i Sant Celoni en sentit sud. A Santa Cristina d'Aro s'han registrat fins a 7 quilòmetres de cua a la C-65 per enllaçar amb la C-35 i 5 quilòmetres de retencions a la C-31 en sentit sud. Els vehicles també han circulat lentament a la C-17 a Tona (4 km). A l'N-340 les complicacions s'han registrat al Vendrell en sentit nord (3 km). Una altra de les vies complicades aquest diumenge a la tarda ha estat la C-16, on s'han fet cues a la Nou de Berguedà (3 km), a Guardiola de Berguedà i a Berga en direcció Barcelona.

Summary: Quatre morts en un accident, balanç de trànsit del cap de setmana


El ministre de Sanitat, Salvador Illa, ha afirmat que permetre la sortida dels nens a partir de diumenge per fer passeigs és una mesura "necessària, raonable i justa" però ha avisat que encara no s'està en fase de desescalada. "Per molt que s'hagin introduït algunes mesures d'alleujament", com la dels nens, "les mesures de confinament estan plenament vigents", ha dit. "No podem abaixar la guàrdia i cal seguir actuant amb cautela" i "màxima prudència", ha afirmat Illa aquest dijous durant la compareixença a la comissió de Sanitat del Congrés. El ministre de Sanitat ha destacat que l'esforç "està donant fruits" però que queden "setmanes difícils". "No podem abaixar la guàrdia, si avancem massa ràpid, hi ha risc de repunt", ha afirmat. Illa ha enviat un missatge de suport a la gent gran perquè "el seu confinament està sent encara més estricte que el de la resta" i ha assegurat que el govern espanyol treballa perquè "quan sigui possible" les mesures "d'alleujament" també arribin a la gent gran. Estudi de seroprevalença Sobre l'estudi de seroprevalença, Illa ha explicat que començarà la setmana que ve i les CCAA facilitaran el personal necessari per fer els tests i que les llars seleccionades -a l'atzar- rebran una trucada per concertar la cita. La participació serà voluntària i inclou persones de totes les províncies de l'Estat. "Es tracta d'un projecte ambiciós. És imprescindible comptar amb la fiabilitat dels resultats", ha dit. Un milió de tests Illa ha explicat que ja s'han fet més d'un milió de tests del coronavirus i ha esperat augmentar la capacitat. El ministre de Sanitat ha anunciat que a partir d'avui es començaran a repartir un milió de test més d'anticossos a les CCAA. Aturada de la compra El ministre de Sanitat ha dit que han aturat la compra de mascaretes a l'empresa Garry Galaxy després que es detectés que un lot dels que va enviar era de mascaretes defectuoses i ha dit que se'n proveirà d'altres empreses autoritzades per les autoritats xineses. Publicació al BOE preus sanitaris El BOE ha publicat aquest dijous el preu màxim de les mascaretes en la venda al públic -0,96 euros per unitat- i també publica la regulació dels gels i solucions hidroalcohòliques que costaran entre 0,015 i 0,021 euros per mil·lilitre en funció de la quantitat que s'adquireixi.

Summary: Illa diu que la sortida dels nens és una mesura "necessària" i "raonable" però avisa que el confinament continua


El Jutjat d'Instrucció número 6 de Barcelona, que investiga els abusos sexuals a alumnes menors per part d'un professor de l'escola Maristes de Sants-Les Corts, només ha rebut de moment quatre denúncies, a l'espera que es pugui ampliar la xifra els propers dies. Algunes denúncies encara estan en mans dels Mossos i no han arribat al jutjat i d'altres podrien haver arribat a un altre jutjat i han de ser derivades al jutge que va assumir el primer cas. Segons Manuel, l'home que va destapar l'escàndol arran dels abusos patits pel seu fill, hi ha almenys deu denúncies interposades davant dels Mossos d'Esquadra i ell té constància d'una dotzena de casos més que li han arribat a través del correu electrònic que va posar en marxa per rebre més denúncies.

Summary: El jutjat que investiga els abusos de l'escola dels Maristes només ha rebut quatre denúncies


La Guàrdia Civil ha entrat aquest divendres al matí a la impremta Innovapack d'Òdena (Anoia), situada al polígon al Polígon Pla de les Gaverreres per fer-hi un escorcoll buscant material relacionat amb el referèndum. Fonts de l'empresa han explicat a l'ACN que els agents han accedit a l'empresa preguntant per urnes i paperetes, però n'han marxat poc després sense endur-se res. La Guàrdia Civil, amb deu agents i cotxes no logotipats, ha accedit a l'empresa sense cap ordre judicial i comunicant que volien fer un registre. Els responsables de l'empresa, que han permès l'entrada, els han assegurat que no han fet cap feina pel referèndum però tot i així els agents han obert igualment tots els paquets. L'alcalde d'Igualada, Marc, Castells ha fet una piulada ha alertant que estava presenciant com un escamot de la Guàrdia Civil estava registrant l'empresa. "No trobarem res però és una vergonya", ha piulat a Twitter quan els agents eren a la impremta. A l'exterior, s'hi ha concentrat una trentena de persones. Els agents de la Guàrdia Civil han arribat a l'empresa amb cotxes no logotipats al voltant de les nou del matí i sense ordre judicial. Així ho ha explicat el gerent de l'empresa, Llorenç Vilanova, a l'ACN, que ha dit que, tot i no portar ordre judicial, els han deixat entrar "amb la condició que no toquessin temes informàtics perquè tenim documents amb dades personals de clients i són confidencials". Vilanova ha explicat que un cop a dins, els agents, que anaven vestits de paisà, s'han col·locat unes armilles identificatives i han començat a revisar "palet per palet". "En veure que no hi havia paperetes perquè nosaltres no fem paper sinó cartró, ens han preguntat si treballàvem amb plàstic per mirar si fèiem urnes", ha relatat el gerent d'Innovapack. El registre, segons Vilanova, ha durat al voltant d'una hora i els agents han marxat sense endur-se res. De la seva banda, l'alcalde d'Igualada, Marc Castells, que també ha estat present al registre, ha explicat que quan l'han avisat que s'estava produint un registre a una empresa del municipi veí d'Òdena ha decidit anar-hi i presentar-se davant del sergent. "Li he preguntat si tenien ordre judicial i m'han dit que no, que estaven fent una inspecció", ha relatat Castells, qui ha assegurat que la policia "ha anat obrint palets per mirar què hi havia però no han trobat res". El batlle ha titllat d'"autèntica vergonya" l'operatiu que està duent a terme la Guàrdia Civil i ha denunciat que "no pot ser que es pertorbi les empreses d'aquesta manera tan arbitrària". Castells creu que "hem d'intentar que la indignació de la gent es converteixi en vots l'1-O i que tothom ajudi a fer que sigui un gran dia".  A banda de l'alcalde d'Igualada, al llarg del matí desenes de persones s'han apropat fins a la impremta Innovapack. Entre elles també hi havia l'alcalde de Capellades, Aleix Auber (CUP); la diputada de Junts pel Sí al Parlament Maria Senserrich; així com també persones relacionades amb l'ACN i Òmnium. Una broma difosa per 'Whats App'  Es dona la circumstància que aquest dijous un proveïdor d'Innovapack, l'empresa d'embalatges Proembasa (ubicada a Santa Margarida de Montbui), va enviar un palet ple de cartonatges per a cosmètica amb un paper enganxat a l'exterior on s'hi llegia: 'Material per a paperetes i urnes'. Els treballadors van fer una fotografia de la broma i la van fer circular a través de grups de 'Whats App'.  El gerent de l'empresa, Llorenç Vilanova, desconeixia l'existència d'aquesta broma i se n'ha assabentat aquest mateix divendres després que li expliquessin els treballadors.

Summary: La Guàrdia Civil entra a la impremta Innovapack d'Òdena


L'Ajuntament de Girona ha decidit clausurar els parcs infantils, de salut i les pistes poliesportives com a mesura de precaució per evitar contagis per la covid-19. Fins ara, el consistori recomanava no fer ús d'aquests espais, però a partir d'ara estarà prohibit. A més, els equipaments municipals estaran tancats, si bé es podran fer consultes per telèfon o correu electrònic. Entre les noves mesures que ha pres l'alcaldessa de la ciutat, Marta Madrenas, també hi ha la reducció a la meitat del transport públic de Girona. A més, es continuarà amb el criteri de només fer servir una tercera part de l'aforament dels autocars, per evitar la proximitat amb els passatgers i d'aquesta manera reduir el nombre de possibles infeccions.  Així doncs, el màxim aforament serà de divuit viatgers per als autobusos, i set per als microbusos. També es recomana que la gent només utilitzi el servei de transport públic per casos de força major. A més,  s'han activat mesures de desinfecció i protecció per als conductors. Pel què fa a les línies, de TMG L1, L2, L5, L7, L8 i L11 circularan cada 30 minuts, i la L10 cada 60 minuts. La L8 reduirà el recorregut, que anirà des de l'estació de tren fins al Campus Montilivi de la UdG, passant per el Parc Científic i Tecnològic. En el cas de les interurbanes, també s'aplicarà la reducció del 50% de serveis.  Malgrat que els equipaments municipals restaran tancats, l'Ajuntament ha activat el teletreball. De fet, el consistori s'ha organitzat per tal que tot segueixi funcionant amb normalitat "tenint en compte la situació excepcional actual". D'aquesta manera es vol garantir el manteniment bàsic de la ciutat. Finalment, Madrenas recomana a totes les persones que es volen oferir com a voluntàries durant aquest episodi, que es posin en contacte amb l'Ajuntament. En cas de necessitats, per exemple a nivell de serveis socials o d’atenció a col•lectius vulnerables, els treballadors públics estan permanentment activats, així com el cos de voluntaris de Protecció Civil.  En aquest sentit, el consistori coordinarà amb entitats del tercer sector els voluntaris civils que s'hagin ofert. Des de l'Ajuntament alerten, sobretot a la gent gran, que s'assegurin sempre de l'autenticitat de persones que els vulguin demanar ajuda, per tal de prevenir enganys.

Summary: Girona tanca els parcs infantils, de salut i esportius i redueix a la meitat el transport públic pel coronavirus


Foment del Treball i Cecot han iniciat "una nova etapa" per aprofundir en la unitat d'acció entre les dues entitats després de la reincorporació dels vallesans com a associats. Així ho han anunciat els seus presidents, Josep Sánchez Llibre i Antoni Abad, en la roda de premsa marcada per la cordialitat. Sánchez Llibre ha explicat que s'ha "posat el comptador a zero i deixat de banda les discrepàncies" que van portar a l'expulsió temporal de la Cecot fa un any. En el seu torn, Abad ha promès que tornen amb voluntat de treballar i que "no seran convidats" a Foment. Sobre el conflicte obert amb Pimec per la representativitat, Sánchez Llibre s'ha mostrat obert a seguir negociant però ha assegurat que Foment manté els recursos contra l'ordre de la Generalitat d'establir un criteri segons el nombre d'empreses inscrites. "En l'acord hi ha un plantejament de futur. Les desavinences han quedat sanades. Ara toca posar el comptador a zero", ha dit Sánchez Llibre, que ha reconegut que, després d'un any de ruptura  "hi havia dues parts ferides".   Des d'aquest dilluns, la Cecot tornarà a reincorporar-se als òrgans executius, que es modificaran en la propera assemblea de Foment per permetre que hi hagi més membres al consell i a la junta directiva. "Si volem incorporar-los, han d'estar als òrgans de direcció", ha dit Sánchez Llibre.  En una roda de premsa on els presidents de les patronals han exhibit complicitat, Sánchez Llibre s'ha congratulat d'haver tancat els problemes amb la Cecot, "un dels dos temes oberts" que es va trobar un cop va accedir a la presidència de l'ens, fa cinc mesos. L'altra problemàtica que el president de Foment ha heretat amb el càrrec és el conflicte amb Pimec sobre la representativitat patronal.  Sobre aquesta matèria, el president de Foment ha admès que tenir a Cecot de nou com a associat "ajuda", però nega que en cap cas, aquest hagi sigut el motiu de la reconciliació entre organitzacions patronals. "Ens hem fet confiança perquè creiem en el valor d'estar junts, en el valor de la unitat i perquè volem ser encara més influents", ha assegurat Abad, que ha titllat "inacceptables" les insinuacions que apunten a un acord per tenir més força en el recompte d'empreses que ha anunciat el Departament de Treball.   Preguntat sobre l'estat de la disputa amb Pimec, Sánchez Llibre s'ha mostrat obert a continuar negociant amb l'entitat presidida per Josep González i ha assegurat estar "convençut" que es resoldrà el conflicte.  Amb tot, Foment seguirà endavant amb els recursos contra l'ordre de la Generalitat d'establir un criteri basat en el nombre d'empreses inscrit en cada organització, i continua plantejant-se no presentar-se al recompte per la representativitat si no es fa sota criteris que incloguin aspectes com la facturació, el nombre de treballadors, el volum d'exportacions i importacions o la capacitat de generar ocupació.

Summary: Foment i Cecot inicien "una nova etapa" amb "unitat d'acció" després de la reincorporació dels vallesans com a associats


L'Ajuntament de Manresa ha anunciat que, en els propers dies, pagarà els 6.560,37 euros pendents del conveni del 2015 a la Federació d'Associacions de Veïns de Manresa (FAVM) per al manteniment de les biblioteques veïnals. D'aquesta manera, vol evitar el tancament dels centres, tal com va anunciar la FAVM aquest dimarts. En un comunicat, l'Ajuntament  lamenta la decisió presa per la FAVM, ja que considera que aquests equipaments són "clau" per a la dinamització cultural dels barris de la ciutat. Segons diu, el compromís de l'Ajuntament és "ferm i inequívoc" i, per això, "realitzarà els esforços necessaris" per tal que els veïns no perdin aquests equipaments "de gran utilitat".  L'Ajuntament té previst convocar properament a la Federació d'Associacions de Veïns de Manresa per signar el conveni corresponent a aquest 2016, pel qual es destinarà la mateixa quantitat econòmica que l'any passat, 30.600 euros. Segons ha informat, l'any anterior, la signatura també es va realitzar en aquestes dates, concretament el 20 d'abril del 2015. Pel que fa a l'estat dels pagaments del conveni del 2015, del total de 30.600 euros compromesos, actualment l'Ajuntament ja ha liquidat a la FAVM un total de 24.039,63 euros i, per tant, queda per fer una aportació de 6.560,37 euros. El darrer pagament es va efectuar en data 25 d'abril, per un import de 2.539,63 euros. Segons informa el consistori, en el conveni signat s'especifica que "atès que no es poden concretar terminis de pagament ni la quantia dels mateixos, l'Ajuntament de Manresa es compromet a realitzar el pagament de la totalitat del conveni entre els mesos de setembre de 2015 i maig de 2016", de manera que si la liquidació de la quantitat pendent es fa les properes setmanes, en cap cas no s'haurà incomplert el conveni. L'Ajuntament de Manresa entén la preocupació de la Federació de Veïns pel fet que el finançament d'aquests equipaments "no sigui tan ràpid com seria desitjable", i es compromet a realitzar "els esforços necessaris" per tal que els veïns dels barris de la ciutat no perdin aquests equipaments "de gran utilitat". Tal com s'especifica al conveni, l'Ajuntament de Manresa reconeix la tasca important que realitza la FAVM i per aquest motiu no només li concedeix el suport econòmic necessari, sinó que també col·labora i ofereix assessorament, des de la Biblioteca Central del Casino en les tasques de registre, ordre i cura del fons de cada biblioteca o altres demandes puntuals.

Summary: L'Ajuntament de Manresa es compromet amb la continuïtat de les biblioteques veïnals


Els Mossos d'Esquadra han detingut nou persones relacionades amb desordres públics per llançament d'objectes a la línia policial i atemptats als agents de l'autoritat en el marc dels aldarulls que hi ha hagut aquest dimecres a la nit a l'entorn del Camp Nou durant la celebració del clàssic de la lliga espanyola de futbol entre el Barça i el Madrid. A banda, els Mossos han detingut una desena persona acusada de sostreure un rellotge de luxe durant el dispositiu. En paral·lel, fins a les onze de la nit el Sistema d'Emergències Mèdiques (SEM) ha fet 46 assistències sanitàries de caràcter lleu (8 d'elles han requerit trasllat) a les rodalies de l'estadi.

Summary: Nou detinguts per desordres i atemptats a agents de l'autoritat en els aldarulls a l'entorn del clàssic


El Pacte Nacional pel Referèndum (PNR) es reunirà el 6 de juny, segons ha pogut saber l'ACN. L'òrgan que formen el Govern, els partits, les entitats, els sindicats i les patronals favorables al referèndum sobre la independència es trobarà per decidir el seu paper en la via unilateral dimarts que ve a les 17.30 hores. I és que aquesta cimera, la tercera del PNR, serà la primera reunió després del rebuig formal del president del govern espanyol, Mariano Rajoy, a negociar la consulta vinculant. Fins ara, el Pacte Nacional s'ha centrat en intentar la via pactada amb Madrid, i a partir d'ara ha de decidir les noves passes davant l'actual escenari polític. El grup coordinador del PNR s'ha reunit aquest dimarts a les 16 hores per fixar la data de la propera cimera, l'endemà mateix que el Govern i els partits favorables al referèndum acordessin mantenir viu l'òrgan que coordina Joan Ignasi Elena, en la cimera d'aquest dilluns al Palau de la Generalitat. Abans, el coordinador de Catalunya en Comú, Xavier Domènech -absent en aquesta reunió-, va reclamar la necessitat de conservar la viabilitat del Pacte. En la roda de premsa posterior al Consell Executiu d'aquest dimarts al migdia, la portaveu, Neus Munté, ha apuntat que el Govern escoltaria l'opinió del Pacte Nacional abans de fixar la data i la pregunta per al referèndum. Així, després de l'últim cop de porta del govern espanyol a la petició del president de la Generalitat, Carles Puigdemont, per obrir una negociació per al referèndum, el PNR decidirà el seu futur ara ja en un marc de referèndum unilateral. Tot i això, l'executiu català ha refermat en tot moment l'aposta per mantenir oberta la porta del diàleg, en cas que el govern espanyol accedís a negociar el referèndum a última hora.  Munté ha situat una reunió del Pacte -ara ja amb dia concretat- abans que l'executiu faci pública la data i la pregunta escollides per al referèndum. A més de les veus que s'expressin al PNR, el Govern escoltarà "agents socials, econòmics i polítics" i les entitats sobiranistes abans de decidir la data del referèndum unilateral, tal com ha assegurat la portaveu. "El Govern té la voluntat d'escoltar els diferents actors polítics i socials abans d'anunciar data i pregunta. Per això té sentit la reunió de dilluns i tindria sentit reunir el PNR, que té un paper molt important", ha afegit Munté. Així doncs, i ara que l'executiva del Pacte ja ha acordat la data de la nova reunió de tot el PNR, s'agilitzaran els terminis perquè en un termini màxim de 15 dies el Govern oficialitzi la data i la pregunta. L'executiva del Pacte considera que el 19 de maig va acabar la seva feina, després de l'acte al Palau de Congressos, on es va reivindicar que correspon a tothom gestionar els 500.000 suports a un referèndum pactat, i on Elena va fer una crida a la unitat. L'executiva l'encapçala Elena i inclou els exdiputats d’ICV Jaume Bosch i Francesc Pané; l’ex-regidora de Ciutat Vella de Barcelona Itziar González; l'exconsellera d’Ensenyament Carme-Laura Gil; l'exdiputada d’ERC Carme Porta; l'exdiputada del PSC i exalcaldessa de Badalona Maite Arqué; i Francesc de Dalmases, director de la revista Catalan International View.

Summary: El Pacte Nacional pel Referèndum es reunirà el 6 de juny per decidir el seu paper en la via unilateral


Cristina García Rodero i Leopoldo Pomés són els grans protagonistes de l'XI edició de la Biennal de Fotografia Xavier Miserachs de Palafrugell (Baix Empordà). La fotògrafa de l'Agència Magnum repassa amb 63 instantànies en blanc i negre diferents moments "carregats de força i expressivitat". Són retrats exposats a l'Espai Cultural la Bòbila Vella i amb un mateix denominador, la boca oberta, d'un dels protagonistes, d'aquí el nom de la mostra 'Con la boca abierta'. D'altra banda, el Museu del Suro acull fotografies inèdites de Leopoldo Pomés, escollides expressament per les dues comissàries de l'exposició, la viuda i la filla del fotògraf. La mostra obrirà aquest dissabte 1 d'agost i es podrà visitar fins el proper 11 d'octubre.

Summary: Les boques obertes de Cristina García Rodero i un inèdit Leopoldo Pomés, protagonistes de l'XI Biennal Xavier Miserachs


L'exposició “Creences i religions. Llibertat, diversitat i conflicte” és l'activitat central d'un projecte destinat a reflexionar sobre la diversitat de creences i que respon a una línia de treball al voltant dels drets civils, entesos com la igualtat de dret a la diferència. La voluntat de l’Ajuntament d’Olot amb el suport de diferents institucions és treballar en favor de la no discriminació per qualsevol motiu i, per tant, per al compliment dels drets civils. La mostra s'ha presentat aquest divendres al Museu dels Sants i inclou una selecció d'objectes i audiovisuals per il·lustrar aquesta diversitat així com algunes de les problemàtiques. S'inaugurarà aquest dissabte i es podrà veure fins al 28 de gener del 2018. Després itinerarà per diferents ciutats de Catalunya.  La mostra parteix de la idea que les creences són quelcom inherent a l'ésser humà i que hi ha moltes maneres de "creure". De fet, algunes d'aquestes formes estan relacionades amb el valor, l'ètica, la ideologia però també en àmbits com l'esport, l'alimentació o la salut. Comissariada per Jordi Puig, s'estructura en tres àmbits i inclou textos, entrevistes a testimonis i peces d'art.  El primer apart està dedicat a Silencis i fa referència a totes aquelles creences que no són religions, com ara supersticions, pseudociència o paramedicina. Entre els objectes exposats en aquest apartat hi ha un amulet egipci, una mà de Fàtima o una baralla de cartes del Tarot.  El segon apartat és el de les Paraules, on s'engloben les religions antigues fins a les més modernes. Per il·lustrar-ho, es mostren objectes com ara una cabreta ritual de la cultura ibera o un escultura de Buda del segle XVII, entre d'altres.  El tercer i últim apartat és el dels Crits, on es reflexiona sobre els conflictes originats al voltant de les religions. "Darrere les religions hi trobem odi però també por, compromís i esperança; les religions promouen el diàleg interreligiós i la cultura de la pau", es diu a la mostra.  A banda de la mostra, que està previst que viatgi a altres ciutats del territori, també s'ha editat un catàleg amb articles d’especialistes en diversitat de creences i religions que reflexionen sobre temes tan diversos com la religió en l’era del consum, la laïcitat, el feminisme en les religions o la postveritat, entre d’altres. Una trentena de propostes La mostra és l'eix central d'un itinerari d'activitats culturals dedicada a la llibertat de creences. Inclou un trentena de propostes, entre les quals hi ha xerrades, espectacles de música i arts escèniques, taules rodones o activitats per a joves i infants, entre d’altres. Per això, el Consorci d’Acció Social de la Garrotxa i l’Institut de Cultura d’Olot van començar l’any passat a treballar plegats en aquest sentit. La idea és tractar cada any un dret civil en concret. El 2016 va ser el dret a la diversitat sexual i de gènere i, aquest 2017, és el dret a la diversitat de creences.  També es porten a terme unes formacions als claustres de professors de les escoles i instituts olotins per facilitar-los la gestió de la diversitat als seus centres. Tot plegat està impulsat per l’Institut de Cultura d’Olot, el Museu dels Sants, el Consorci d’Acció Social de la Garrotxa i la Direcció General d’Afers religiosos de la Generalitat, i compta amb la col·laboració del Grup de Diàleg Interreligiós d’Olot.

Summary: Olot explica la diversitat de creences amb una exposició al Museu dels Sants


Els més de 80 nens de P3 que enguany comencen el curs a l'escola La Sagrera de Barcelona entraven esglaonadament a les instal·lacions aquest matí. Ho feien acompanyats dels pares, que al ser el primer dia, poden estar una estona als espais on els seus fills passaran el curs. Són aules àmplies, lluminoses i còmodes, pensades per aquests alumnes i formen part dels mòduls prefabricats que s'han habilitat pel centre. Molts pares consideren que els mòduls són un aspecte secundari i valoren el projecte educatiu, amb un mètode global i vivencial. La direcció defensa una escola ''per a tots els nens i nenes'' i destaca que els mòduls permeten pensar millor una construcció en funció de les seves necessitats.   Amb tres grups de 23 infants a P3, l'escola La Sagrera, ubicada al barri amb el mateix nom, ha obert les portes per primera vegada aquest 12 de setembre. Comença però, instal·lada en mòduls prefabricats sense una data sobre a taula per a la construcció definitiva de l'escola. I és que els mòduls prefabricats són de gran qualitat, tal i com han explicat des del Consorci d'Educació, i per tant, podrien restar a l'escola durant anys. La directora del centre, Marta Utset, considera que les construccions ''han estat una sorpresa''.  Utset defineix els mòduls com instal·lacions ''molt ben pensades'' i assenyala que l'aïllament acústic i tèrmic, per exemple, són molt bons. Reconeix que si no era en aquest sistema, l'escola no podia començar aquest curs, i defensa que amb mòduls prefabricats s'aconsegueix ''flexibilitat'' en funció de les necessitats de cada centre, de manera que la construcció definitiva es pot pensar més bé. Per això, Utset veu avantatges perquè amb un edifici no hi ha possibilitats d'intervenció, i les necessitats de l'escola estan per veure en funció del seu creixement futur.  L'escola disposa actualment de dos espais. En un primer mòdul s'hi ubiquen les classes de P3 que aquest dilluns han iniciat activitat i just davant, un segon mòdul acull la sala de psicomotricitat, la cuina, el menjador, sales de professors i la secretaria. El pati, molt ampli, té un gran sorral i zones d'ombra.  Als pares, tampoc no sembla preocupar-los en excés aquesta qüestió. En Joan Carles Llop, que reconeix que el centre a ser la tercera opció i dubtaven perquè havien anat canviant de projecte pedagògic en un inici, diu que els veu molt ben ''condicionats'' i que per tant, encaren el curs amb ''il·lusió''. En Gonzalo Moreira ha explicat també que van sentir-se atrets pel projecte pedagògic i l'ideari de l'escola i que els mòduls són un tema ''secundari''. Com a pare, valora que els materials són nous els espais estan ben distribuïts i que realment no hi ha tanta diferència amb la construcció en bloc.  El projecte educatiu que ha explicat la directora es basa en la convivència dels grups per ''treballar i créixer'' a partir del que va passant, un plantejament que anirà adaptant-se a cada nivell. Es un projecte ''global'', entenent les persones integralment en ''necessitats i capacitats''. Utset ha explicat que és una escola per a tots els nens i nenes.

Summary: L'escola La Sagrera a Barcelona obre portes a tres grups de P3 en mòduls prefabricats


El portaveu de Podem al Congrés dels Diputats, Íñigo Errejón, ha anunciat aquest dimarts que la seva formació "arribarà fins al final" per "intentar evitar" que l'exministre de l'Interior Jorge Fernández Díaz sigui designat com a president de la Comissió d'Exteriors del Congrés dels Diputats, tal com proposa el PP. Segons Errejón, la seva formació demanarà a la Comissió Anticorrupció un informe sobre la idoneïtat del candidat del PP, i en tot cas intentarà endarrerir la votació. També presentarà com a candidat alternatiu el diputat Pablo Bustinduy, tot i que està disposat a donar suport a qualsevol candidat que proposi el PSOE, que disposaria de majoria suficient. En tot cas, el PSOE ja ha anunciat que votarà en blanc al nomenament de Fernández Díaz i no presentarà cap candidat alternatiu, de manera que previsiblement l'exministre esdevindrà president de la Comissió d'Exteriors aquest dimecres.

Summary: Podem presentarà un candidat alternatiu per intentar evitar que Fernández Díaz presideixi la Comissió d'Exteriors


Una setantena de castellers han sortit aquest dissabte a la matinada del local d'assaig de la Colla Vella dels Xiquets de Valls per participar en un acte de suport als presos polítics. Durant l'expedició, impulsada per l'entitat, s'ha alçat un pilar de reconeixement davant de cadascuna de les presons madrilenyes on encara romanen tancats dirigents polítics i associatius catalans: Alcalá-Meco, Soto del Real i Estremera. La colla ha volgut fer coincidir aquest esdeveniment amb el 16 de juny, la data en què fa vuit mesos que els presidents d'Òmnium Cultural i de l'Assemblea Nacional Catalana, Jordi Cuixart i Jordi Sànchez, van entrar a presó. Just al centre penitenciari de Soto del Real, on estan empresonats Cuixart i Sànchez, agents de la Guàrdia Civil han identificat tots els membres de l'expedició. Mitja dotzena d'agents han començat a demanar el document d'identitat tant a la setantena de castellers com als periodistes que els acompanyaven, just després d'haver aixecat un pilar de 5 davant del centre penitenciari. Més enllà de retardar l'expedició, la presència policial no ha tingut majors conseqüències. A les altres dues presons, la Colla Vella no ha tingut cap tipus d'impediment, si bé hi ha actuat a major distància del centre penitenciari i amb molta agilitat.  "És una barreja de sentiments, entre il·lusió  i entusiasme d'estar a prop d'ells, i impotència que segueixin aquí dins injustament; la millor manera que nosaltres tenim de transmetre les coses és fent castells", ha declarat la vicepresidenta de la Colla Vella dels Xiquets de Valls, Lurdes Quintero. "Els familiars ens van dir que potser sentirien les gralles des de dins, ells saben que hi som i esperem que hagin sentit aquesta aleta alçada a l'esperança", ha afegit Quintero.   Els castellers s'han vestit en una benzinera on han tancat els darrers serrells del dia. Dos membres de l'expedició, ambdós advocats, el diputat Eusebi Campdepadrós i un membre de la junta de la colla vallenca, s'han pogut reunir amb Junqueras, Rull, Turull, Romeva i Forn, durant 45 minuts i els han pogut traslladar tota l'acció d'aquest dissabte, sobre la qual els han respost que aquest tipus d'iniciatives els reconforta. "Això ens dona vida aquí dins", han assegurat.  "No afluixeu" La iniciativa va sorgir arran el comentari que va llançar un casteller, en plena diada castellera de Santa Úrsula de l'any passat, que va demanar "No afluixeu" a Jordi Turull i Carles Mundó. Pocs dies després, els dos representants de la Generalitat eren empresonats. La colla, per això, va creure que tenia el deure de fer-los un reconeixement als polítics i líders independentistes, dedicant-los un pilar a cadascuna de les presons on els retenen des de fa mesos. A partir d'aquí, s'han aixecat pilars als municipis de tots els presos. La colla, que ha carregat els pilars amb el tradicional toc de castell de les gralles, i els ha descarregat interpretant Els Segadors, ha tancat la seva expedició coronant un pilar en homenatge als polítics exiliats en un restaurant en el qual acostumen a fer parada els familiars dels presos. De fet, els castellers han coincidit amb amics dels presos, el periodista Jordi Barbeta o l'escriptora Empar Moliner.

Summary: Una setantena de castellers de la Vella de Valls aixequen pilars davant les presons dels líders independentistes


El compromís preveu cofinançar 3.614 pisos corresponents a 54 promocions que ja estan en marxa a la ciutat ACN Barcelona.-L'Ajuntament de Barcelona ha pactat amb el govern espanyol accedir de forma directa a gairebé 72 milions d'euros per a finançar promocions d'habitatge públic de lloguer. L'alcaldessa Ada Colau i el ministre de Transport, Mobilitat i Agenda Urbana, José Luis Ábalos, han signat aquest dijous un protocol "inèdit" que recull el compromís a llarg termini per part de l'Estat de contribuir a finançar els 3.164 habitatges corresponents a 54 promocions que ja estan en marxa a la ciutat -algunes en fase inicial i altres ja en obres-. "Aquests últims anys ens hem sentit molt sols i avui, per primera vegada, ens sentim acompanyats", ha destacat Colau en un acte conjunt al consistori. L'alcaldessa ha afegit que en un moment en què el finançament públic s'ha vist "minvat" és "molt important" el suport del govern espanyol. Segons ha assegurat es tracta d'un suport "real" ja que 72 milions d'euros permeten cofinançar les promocions en un 16%.  Per contra, ha dit Colau, entre el 2016 i el 2020, l'Ajuntament de Barcelona va rebre "només" 6,6 milions d'euros entre l'Estat i la Generalitat, menys de l’1% de la despesa municipal en obra nova, que puja a 679 milions d'euros. A partir dels Pressupostos Generals de l'Estat de 2021, el Ministeri aportarà 71,7 milions per a la promoció de 3.614 habitatges en el marc de el Pla 20.000 habitatges de lloguer social o assequible que està impulsant en aquells àmbits en què el mercat estigui especialment en tensió, com és el cas de Barcelona.  Aquests 3.614 habitatges corresponen a 54 promocions que l’Institut Municipal de l’Habitatge i la Rehabilitació ja té en marxa a la ciutat de Barcelona, i en diferents fases del procés de promoció. La primera aportació, d'uns 12 milions, es concretarà en un conveni que s'haurà de ratificar un cop s'aprovin els pressupostos estatals. El total d’habitatges que està impulsant l’Ajuntament des de 2015 suma 7.915 pisos, amb una inversió prevista per a la construcció de nous habitatges de 679 milions. La injecció de 71,7 milions és per ajudar a finançar-ne 3.614, tots ells destinats a projectes de promoció d’habitatge públic de lloguer o habitatge cooperatiu en cessió d’ús, que l’Ajuntament ja té planificats.

Summary: Barcelona pacta amb l'Estat l'accés directe a 72MEUR per finançar promocions d'habitatge públic de lloguer


Adigital reclama una taula per definir un marc regulador que s'ajusti a la realitat d'aquestes companyies ACN Barcelona.-L'associació que agrupa les empreses espanyoles de l'economia digital (Adigital) ha assegurat que "no té sentit" incloure els repartidors de menjar a domicili d'empreses com Glovo o Deliveroo al conveni de l'hostaleria i ha lamentat que en el text es faci referència a les plataformes digitals "però no s'hagi comptat amb cap treballador, empresa o patronal" del sector per elaborar la norma. A més, remarca que "el reconeixement d'una relació laboral en un conveni no significa que els diferents models de les plataformes digitals s'enquadrin en aquest règim". Fonts d'Adgital han expressat la seva voluntat de "diàleg i col·laboració" i reclamen una taula de treball per adoptar "un marc regulador que s'ajusti a aquesta nova realitat econòmica i social, tal com s'està fent en altres països de l'entorn". Per Adigital, qui vulgui fer entrar aquestes plataformes digitals al conveni ho haurà de "justificar jurídicament cas per cas davant l'autoritat competent". "Aquest conveni no fa més que sumar confusió a l'actual debat públic que el sector de les plataformes digitals està patint", afegeix l'associació, que reconeix els treballadors del sector com a autònoms i, per tant, sosté que "no se'ls pot aplicar un conveni col·lectiu". Per la seva banda, Glovo assenyala que l'empresa no es dedica en l'àmbit de l'hostaleria ja que la seva feina "va més enllà" del repartiment de menjar a domicili. Divendres passat, el Butlletí Oficial de l'Estat (BOE) va publicar l'ampliació de l'Acord Laboral Estatal d'Hosteleria (ALEH) amb vigència fins al 31 de desembre de 2020 que establia la inclusió els 'riders' dins d'aquest marc normatiu. La mesura va ser subscrita aquesta setmana tant per les patronals del sector FEHR i CECAT com per CCOO. A priori, per empreses com Glovo o Deliveroo aquesta modificació implicarà que els 'riders', que fins ara treballaven de forma autònoma, hagin de ser considerats personal laboral del sector d'hostaleria. D'aquesta manera, els repartidors abandonen els "llimbs legals" en el qual es trobaven, apunten des del sindicat. La principal novetat va ser la introducció en l'àmbit funcional de l'ALEH dels repartidors de menjar a domicili "a peu o en qualsevol mena de vehicle que no precisi autorització administrativa establerta per la normativa de transport, com a prestació de servei propi de l'establiment o per encàrrec d'una altra empresa, incloses les plataformes digitals o a través de les mateixes". Fonts sindicals van explicar aquesta setmana que treballaran perquè la seva categoria professional, el seu salari i les seves funcions siguin regulades segons els convenis sectorials que els corresponguin.

Summary: L'associació d'empreses de l'economia digital sosté que "no té sentit" incloure els 'riders' al conveni de l'hostaleria


La Guàrdia Civil investiga la mort d’un nadó durant un part natural a un habitatge de Llíria (Camp de Túria), segons que han confirmat fons de la investigació i del Centre de Coordinació i Informació d’Urgències (CICU) valencià. Segons aquestes fonts, els fets es varen produir dijous a una urbanització de Llíria i s’investiga si va haver complicacions o es va produir a causa d’una negligència. Els serveis d’emergències només varen poder que confirmar la mort del nadó a la seva arribada. La mare va ser atesa i va signar l’alta voluntària. S’espera al resultat de l’autòpsia per determinar la mort del nadó.


El Ple del Parlament ha rebutjat aquest dilluns el pressupost del Parlament. La proposta no ha rebut cap vot favorable i n'ha tingut 16 de negatius i 82 abstencions i 4 diputats que no han votat. És la primera vegada que passa aquest fet des del restabliment de la cambra el 1980. Cap diputat ha presentat els números. Marta Ribas de Catalunya en Comú Podem, ha criticat que es vulgui pujar els sous als diputats i diputades. Maria Sirvent, de la CUP, ha afegit que els sous ja eren "excessius" abans dels nous pressupostos. Santi Rodríguez, del PP ha dit que aquests pressupostos intenten traslladar al ple una "picabaralla autodestructiva" d'ERC i JxCat. Els diputats de JxCat no han votat en motiu de la retirada de l'escó a Torra. També s'han tombat els comptes del Síndic de greuges i només s'han aprovat els del Consell de Garanties Estatutàries i el de la Sindicatura de coptes. El president del Parlament, Roger Torrent, ha apuntat que hi havia un "acord general" per no intervenir en la votació sobre els pressupostos del Parlament i passar directament a la votació, però alguns diputats han manifestat que volien intervenir.  La diputada d'En Comú Podem, Marta Ribas, ha anunciat el seu vot en contra d'aquests pressupostos. "No creiem que la prioritat sigui pujar els sous dels diputats i diputades", ha criticat.  En el mateix sentit, la diputada de la CUP, Maria Sirvent, ha dit que els sous dels diputats ja eren "excessius" abans d'aquests pressupostos. Ha afegit que el nou pressupost "engreixa la diferència salarial entre treballadors del mateix Parlament". Per aquest motiu ha reclamat "fixar topalls de màxims i de mínims respecte les retribucions del Parlament".  Rordíguez, del PP, ha pres la paraula per indicar que els pressupostos del Parlament "sempre" s'havien aprovat "per assentiment". Ha dit que el desacord en els números és en motiu de la "picabaralla" entre JxCat i ERC que "s'estén també al Parlament". "No compliquin la resta de la cambra amb els problemes entre independentistes", ha reblat. La votació s'ha tancat amb cap vot a favor, 16 en contra, 82 abstencions i 4 diputats que no han votat. "No queden aprovats els pressupostos i afegir que en aquest recompte hauria d'haver-se comptabilitzat el vot que ha estat segrestat per la Junta electoral", ha indicat Torrent després de la votació.  Tombats els pressupostos del Síndic El diputat de Ciutadans, Carlos Carrizosa, ha iniciat la seva intervenció sobre els pressupostos del Síndic de Greuges responent a Torrent que "si hi ha alguna cosa segrestada aquí és la democràcia". Carrizosa ha dit que Rafael Ribó "ja fa un any que hauria d'haver deixat el càrrec" i ha afegit que mentre segueixi al càrrec el seu grup no donarà suport als pressupostos del Síndic.  Per part del PP Rodríguez ha dit que "el Síndic de greuges s'ha convertit en el síndic del Govern, dels separatistes".  El pressupost del Consell de garanties estatutàries ha estat aprovat amb 38 vots a favor, cap en contra i 61 abstencions i 4 diputats presents que no han votat. El de la Sindicatura de comptes també s'ha aprovat pel mateix resultat.  El pressupost del Síndic de greuges s'ha rebutjat amb 28 vots a favor, 40 en contra, 21 abstencions i 3 diputats que no han votat.

Summary: El Ple rebutja el pressupost del Parlament per primera vegada des del restabliment de la cambra el 1980


Cervera s'ha convertit aquest dimarts en la capital europea del món lutier gràcies a la celebració d'una nova edició de la fira més important d'aquest àmbit. Els passadissos de la Universitat han acollit un total de 15 tallers i més de 18 artesans que, durant tota la jornada, han exposat els seus instruments als centenars de curiosos que han visitat la fira. El certamen també ha programat visites guiades i una taula rodona sobre 'Els Lutiers a Barcelona en el segle XIX' amb Josep Borràs i David Puertas. Un dels grans reclams d'aquesta XVI edició de la Fira ha estat poder veure i escoltar un contrabaix Agustí Altimira datat de l'any 1837 d'un gran valor històric. Paral·lelament, Cervera acull el Festival i el Curs de música que s'estan desenvolupant amb tota normalitat i amb un important èxit de públic. Precisament el Festival viu aquesta nit, a les deu, un concert dedicat a la Fira de Lutiers sota el títol 'Del Barroc al Classicisme amb el contrabaix'. En aquesta actuació, el públic podrà escoltar el so d'instruments del segle XVIII i XIX, on destaca un contrabaix Agustí Altimira (1837-1880). El concert anirà a càrrec de la Ensemble Viena Alchemica dirigit per la violinista Lina Tur i el contrabaixista Andrew Ackerman. Presentaran obres poc conegudes de compositors del Barroc i del Classicisme. Demà dimecres, el Festival ha programat un concert de música de cambra a càrrec dels intèrprets Olga Aleshinski al violí; Emilie Cantor i Anna Puig a la viola; Oriol Aymat i Erica Wise al violoncel; Eduardo Martínez, a l'oboè, i Andreu Riera i Astrid Steinschaden, al piano. El Vila-Closa, per la seva banda, oferirà dimecres un concert de contrabaix dirigit per Marta Riera al singular espai de Sant Joan Degollat. La Càtedra Emili Pujol es divideix entre tres grans apartats principals: el Festival Internacional de Música, el Curs Internacional de Música i la Fira de Lutiers.

Summary: Cervera esdevé un any més capital del món lutier


Els comuns deixen la taula de negociació per als pressupostos del 2019 perquè no veuen cap moviment per part del Govern, segons han publicat diversos mitjans arran d'una informació d'Europa Press i ha pogut confirmar l'ACN. Fonts de Catalunya En Comú Podem han assegurat a l'ACN que durant les sis reunions sectorials que han mantingut amb el Govern, l'executiu "no s'ha mogut en res" i tampoc els ha plantejat "una proposta global" per als comptes. En aquest sentit, indiquen que "no té sentit continuar si des del Govern no es mouen". Tot i això, les mateixes fonts admeten que podrien tornar a obrir les converses si veuen algun gest de l'executiu en la línia de les seves propostes, que impliquen una major recaptació i "revertir les retallades".  L'eurodiputat Ernest Urtasun, candidat de Catalunya En Comú Podem a les eleccions europees, ja va advertir dissabte que les posicions entre la seva formació i el Govern sobre els pressupostos pel 2019 estaven "molt allunyades" i no hi havia "avenços significatius".  En concret, va lamentar la falta de progrés en les converses sobre l'IRPF o l'impost de Successions i Donacions, que consideren que haurien de recaptar més.  "Encara no tenim cap proposta en ferm. El Govern no s'ha mogut i no ens ha fet cap tipus d'oferta", va lamentar llavors Urtasun.  Aquest diumenge, la formació ha confirmat que, si no hi ha noves passes per part de l'executiu, no es tornaran a asseure a la taula de negociació.

Summary: Els comuns s'aixequen de la taula de negociació dels pressupostos


La Sala Penal del Tribunal Suprem (TS) ha fixat per al proper dimarts 18 de desembre a les 10:00 hores del matí la vista de l'article de previ pronunciament. Es tracta d'una vista prèvia al judici de l'1-O -sol·licitada per les defenses- i que servirà per debatre si el Suprem és competent o no per enjudiciar els fets. Les defenses dels encausats independentistes ho qüestionen i consideren que la causa s'hauria de remetre al TSJC. A la vista hi assistiran els advocats però no aniran cap dels presos sobiranistes perquè no ho han sol·licitat. Un cop resolgui la sala – i si confirma la competència del Suprem- es donaran deu dies a les defenses perquè presentin els seus escrits per demanar la prova i els testimonis per al judici. El següent pas ja seran les declaracions dels acusats davant el tribunal, previstes per al gener.

Summary: El Suprem fixa per al 18 de desembre la vista prèvia al judici del 1-O per debatre la competència del tribunal


El Departament d’Educació ha establert unes orientacions per als serveis educatius de cara al tercer trimestre del curs actual. Segons el Govern cal prioritzar el “suport emocional” a l'alumnat, atès que la crisi del coronavirus impacta en les famílies “per malaltia, dol o pèrdua de feina”. També demana posar l'èmfasi en l’acompanyament i l’assessorament als centres, al professorat, a l’alumnat i a les famílies. Per això subratlla que s’ha de posar a disposició de la comunitat educativa les actuacions que facilitin la personalització de l’aprenentatge “en un context d’equitat, qualitat i accessibilitat” per a tot l’alumnat. Des de l'executiu català s'indica que els serveis educatius, a través dels seus referents, tenen coneixement de l’alumnat al qual fan seguiment i de les seves famílies. Aquest coneixement “ha de permetre” atendre especialment situacions de vulnerabilitat, discapacitat i altres necessitats educatives especials. Així, s'indica que l’atenció a l’alumnat i les seves famílies és “un dels factors clau”. Per això, els serveis educatius “hauran de detectar i canalitzar” les necessitats derivades de la situació actual amb el “suport” dels tutors i de les comissions d’atenció a la diversitat. També col·laboraran en l’atenció del benestar emocional de l’alumnat “evitant el seu aïllament”, i en la mesura del possible facilitaran recursos específics per a les famílies i els centres en relació amb la gestió de la situació de confinament. Els equips d’assessorament psicopedagògics (EAP), a més, podran facilitar via telemàtica un document acreditatiu per a aquells alumnes diagnosticats amb el trastorn de l’espectre autista o de dificultats per a la regulació de la conducta perquè puguin sortir de casa acompanyats d’un familiar seguint les normatives establertes. Per a l’alumnat amb discapacitat, els serveis educatius hauran de garantir-ne l’atenció i el seguiment, “replantejant, si cal, els objectius pedagògics previstos” i “garantint l’accessibilitat” amb l’ús d'eines i recursos digitals per accedir i compartir la informació. Pel que fa al professorat i als centres, el document estableix que els serveis hauran de definir les vies d’accés i de comunicació amb la comunitat educativa mentre perduri la situació de confinament. Alhora, caldrà que puguin detectar les noves necessitats sorgides per l’excepcionalitat del moment i canalitzar-les cap als equips directius. També es determina l’acompanyament especial als mestres d’atenció domiciliària i als professionals dels centres d’educació especial (CEE), amb vista a les dificultats i oportunitats afegides en què es troba, en aquests moments, el seu alumnat. Pel que fa a les consultes dels tutors d'aula d'acollida, els hi facilitaran eines i materials per a l'alumnat. Al mateix temps, assessorarà en l’ús de les tecnologies digitals, i en recursos didàctics i propostes pedagògiques, amb l’objectiu d’acompanyar el professorat en la personalització del procés d’aprenentatge a través de l’aprenentatge virtual per garantir l’equitat, la qualitat i l’accessibilitat a tot l’alumnat i, sobretot, a aquell més vulnerable i amb més necessitats educatives. A més, el document preveu que es continuï amb la formació planificada ja sigui en activitats telemàtiques (mantenint-les i garantint-ne el desenvolupament), o en semi-presencials i presencials, on caldrà facilitar entorns virtuals per acollir les activitats i donar continuïtat a la formació. Finalment, Educació fixa criteris per al tancament del curs actual i la preparació del curs que ve. Així, entre d’altres aspectes, “cal consensuar les necessitats i la priorització d’actuacions, planificar l’assessorament als centres que s’iniciaran amb nous recursos d’educació inclusiva, i orientar els tutors de les aules d’acollida sobre la recollida d’informació telemàtica dels alumnes que hi han assistit”.

Summary: Educació prioritza el “suport emocional” a l'alumnat de cara al tercer trimestre davant la crisi del coronavirus


La Generalitat preveu desplegar durant el 2021 els primers Serveis Territorials de la Delegació del Penedès. La previsió és obrir oficines descentralitzades per al Departament d'Educació i el d'Agricultura, Ramaderia, Pesca i Alimentació, si bé no està definit a quin municipi s'ubicaran. Ho ha anunciat aquest dimecres el vicepresident del Govern, Pere Aragonès, que ha supeditat el desplegament dels Serveis Territorials dels altres departaments a l'aprovació dels pressupostos del 2021 i a la planificació de cada Conselleria. Al mateix temps, Aragonès ha avançat que el Govern invertirà 15 milions d'euros en construir a Idíada una nova pista de proves per desenvolupar el vehicle elèctric i autònom.

Summary: El Govern desplegarà l'any que ve els primers Serveis Territorials del Penedès, amb Educació i Agricultura


L’alt tribunal català designa el magistrat Carlos Ramos com a ponent ACN Barcelona.-El Tribunal Superior de Justícia de Catalunya ha traslladat a la Fiscalia la querella de Vox contra el president de la Generalitat, Carles Puigdemont; el vicepresident, Oriol Junqueras; el conseller de Justícia, Carles Mundó; el secretari d’Hisenda, Lluís Salvadó i l’exsenador d’ERC Santi Vidal per les declaracions d’aquest darrer perquè es pronunciï sobre si l’admet o no a tràmit. Aquest dimarts, la sala civil i penal del TSJC ha registrat la querella i ha designat ponent per torn el magistrat Carlos Ramos. Santi Vidal va assegurar, entre d’altres, que la Generalitat havia obtingut il·legalment les dades dels catalans i per això VOX va presentar ahir una querella en considerar que els càrrecs públics denunciats podrien haver incorregut en un delicte de malversació, revelació de secrets, desobediència, sedició, prevaricació o contra la pau i independència de l'Estat. A més, el partit també ha presentat una denúncia a l'Agència Espanyola de Protecció de Dades.

Summary: El TSJC trasllada a la Fiscalia la querella de Vox contra Puigdemont i Vidal per les declaracions de l’exsenador


Els Mossos d’Esquadra i els Agents Rurals han denunciat penalment a la Fiscalia de Medi ambient un veí de Mollet del Vallès per un presumpte delicte relatiu a la protecció de la flora, la fauna i els animals domèstics per la destrucció de nius d’oreneta cuablanca ('Delichon Urbicum'). Els fets  van tenir lloc el passat 27 de maig, quan agents de la comissaria de Mollet del Vallès van observar com una persona trencava amb un pal els nius que hi havia sota el voladís de la coberta d’un edifici. Els nius van caure a la vorera i va morir com a mínim cinc cries. Els Mossos recorden que l'oreneta cuablanca és considerada una espècie protegida per la normativa relativa a la protecció de la fauna salvatge, tant a nivell autonòmic com estatal.

Summary: Denuncien penalment un home per la destrucció de nius d’espècie protegida d’oreneta a Mollet del Vallès


El Grup Socialista ha anunciat que portarà al Tribunal Constitucional (TC) la negativa de la Mesa del Congrés de tramitar la reforma de la Llei d'estabilitat pressupostària per eliminar el veto del Senat al sostre de despesa. Aquest divendres, la Mesa –on Cs i PP tenen majoria absoluta- s'ha negat per segon cop a traslladar la modificació de la llei  per lectura única al ple, tal com havia sol·licitat també la Junta de Portaveus. Des del grup socialista entenen que això vulnera el dret dels diputats i, per tant, presentaran un recurs d'empara davant el TC. Segons els socialistes, Cs i PP han usat un "procediment groller" en no donar trasllat al ple de la proposta de modificació i de fer-ho sense donar "cap motivació". A més, recorden que la Mesa actua sense escoltar el criteri de la Junta de Portaveus i posen de relleu que un dels vots que ho impedeix és el de la presidenta del Congrés, Ana Pastor (PP).  Amb aquesta maniobra, els socialistes pretenen que la Mesa del Congrés no pugui aturar la modificació de la Llei d'estabilitat pressupostària per eliminar el veto del PP al Senat al sostre de despesa i els objectius de dèficit. Si no s'elimina aquest veto, el govern espanyol no pot aprovar els pressupostos per al 2019.

Summary: El Grup Socialista porta al TC el bloqueig de la Mesa del Congrés a la reforma de la Llei d'estabilitat pressupostària


L'Ajuntament de Mollerussa ha començat les obres per habilitar tres noves portes al Pavelló Pla d'Urgell amb l'objectiu de poder incrementar l'aforament fins a 3.000 persones, seguint així el pla d'autoprotecció d'aquest equipament. Les obres, que han de quedar enllestides aquest dijous per tal que ja siguin operatives el divendres de Festa Major, les duu a terme l'empresa Garrofé SAU, la qual es va adjudicar el projecte amb un import de 13.483 euros. Les tres noves portes, a més, estaran senyalitzades degudament amb il·luminació d'emergència. El pavelló acollirà dissabte el segon concert de la gira de Txarango a Catalunya i el primer a Lleida. Ja s'han esgotat les entrades a la venda per internet i només en queden 100 que es vendran a taquilla el  mateix dia. Aquest pavelló també acull els diversos certàmens firals de Fira de Mollerussa al llarg de l'any. També per motius de seguretat, durant el concert de Txarango de dissabte a la nit es modificarà la circulació de la zona ja que es prohibirà tant l'estacionament com el trànsit de vehicles per un tram de l'avinguda del Canal, el que hi ha just al davant del Pavelló Pla d'Urgell. Els cotxes seran desviats per l'avinguda de la Fira i dirigits cap a les zones d'aparcament habilitades a l'esplanada del darrera de l'equipament.

Summary: Mollerussa habilita tres noves portes al Pavelló Pla d'Urgell per incrementar el seu aforament


Els veïns de Sant Andreu de la Barca (Baix Llobregat) podran notificar de manera directa i immediata les possibles incidències que detectin a l’enllumenat públic mitjançant un web al que hi podran accedir des del de l'ajuntament (www.sabarca.cat) i de l'adreça https://goo.gl/k020Am. Les notificacions arribaran directament a l'empresa concessionària i al mateix consistori. Paral·lelament, durant aquest mes s’està treballant en la renovació de més de 3.000 punts de llum, que es canvien per leds, el que permetrà reduir la factura un 64%. Aquesta substitució és un dels punts previstos a l’adjudicació per part de l’Ajuntament a l’empresa de serveis energètics Ferrovial encarregada del manteniment de l'enllumenat, que s'ha compromès a invertir 800.000 euros en la millora de les instal·lacions.

Summary: Els veïns de Sant Andreu de la Barca podran notificar incidències a l'enllumenat públic a través d'un web


L'últim estadi de les excavacions arqueològiques del solar de davant de la catedral de Tortosa ha revelat una última sorpresa amb la descoberta de l'absis de la primera església visigoda de la ciutat, molt probablement la de la basílica del primer complex episcopal de la ciutat, que està documentat, el segle VI. La troballa se situa a pocs metres de la, també recentment descoberta, muralla romana. L'absis està travessat per clavegueres d'època andalusina. L'alcalde de Tortosa, Ferran Bel, ha explicat que l'aparició del complex visigot obliga al consistori a plantejar una tercera fase d'aquestes excavacions, una decisió que es prendrà en les properes setmanes. Sigui com sigui, el descobriment dilatarà el calendari previst per urbanitzar el solar de davant la catedral en bé d'una fita irrenunciable per al patrimoni històric de Tortosa.  L'últim estadi de les excavacions arqueològiques al solar de la catedral de Tortosa, dut a terme en la segona quinzena del mes de setembre, ha reservat una última sorpresa: la descoberta de l'absis d'una església visigòtica, que podria datar-se a l'entorn del segle VI, tenint en compte que hi ha documentada l'existència del que es coneix com el primer bisbe de Tortosa, Monsenyor Ursus, per la seva participació al Concili de Tarragona l'any 516.  El director de les excavacions, Ramon Ferré, ha explicat que sota un tramat urbanístic d'època medieval andalusina s'ha localitzat una gran estructura mural de forma semicircular, identificada com una part de l'absis d'un edifici religiós cristià. També han aparegut fragments de rajoles decoratives, característiques dels edificis religiosos d'època visigòtica. També les restes funeràries aparegudes a l'entorn de la basílica, i muralla endins de la ciutat - sota l'edifici contigu de l'Hospitalitat de Lourdes-, i la successió d'espais religiosos al llarg de la història que s'observa en la mateixa zona -temple romà, basílica visigòtica, mesquita andalusina, catedral cristiana-, indicaria l'emplaçament en aquest espai del primer complex episcopal de Tortosa. Com ha detallat el coordinador del projecte i professor de la URV, Jordi Diloli, l'edifici hauria estat enderrocat en època andalusina, moment en el qual l'absis fou travessat per la construcció d'una estructura important del clavegueram de la zona i cobert d'edificacions residencials. Alguns dels carreus de pedra presents en el parament dels murs medievals estan reutilitzats, procedents en molta probabilitat, del desmuntatge de l'antiga església. Els arqueòlegs han destapat els fonaments de part d'aquest absis i un forn que estava al costat de l'església. "Hem trobat la muralla i ara, a tres o quatre metres, el que podria ser el primer conjunt episcopal de la ciutat. Tot això, dóna un valor al treball efectuat a la zona molt gran perquè ens trobem la història de la ciutat representada en tots els aspectes, el civil, l'eclesiàstic i el militar, i la troballa és molt important des d'aquest punt de vista", ha defensat Diloli. Aquesta rellevància també ha estat assenyalada per l'alcalde de Tortosa, Ferran Bel, que ha confirmat que no es podrà complir amb el calendari previst per urbanitzar aquest solar, i que es volia tenir llest per al setembre de 2017. "No serà així però hem estat pràcticament 50 anys per enderrocar les cases que hi havia aquí i no vindrà d'uns mesos. Si ara fem una actuació urbanística sense esgotar totes les possibilitats, en quant les excavacions, no es farà mai més i perdríem un oportunitat per conèixer un part important de la nostra història. Algunes d'aquestes excavacions són tan singulars, i generen un valor afegit també a la ciutat, que caldrà conservar-les, posar-les en valor i fer-les visitables", ha dit Bel.  En les properes setmanes es decidirà si es dóna continuïtat a les excavacions amb una tercera fase, que no estava prevista, per comprovar les dimensions d'aquest absis visigòtic abans d'iniciar la redacció del projecte d'urbanització d'aquest espai. L'Ajuntament de Tortosa va adjudicar als arqueòlegs de l'empresa IBER, Arqueologia, Patrimoni i Turisme, sorgida del Grup de Recerca Seminari de Protohistòria i Arqueologia de la URV, les excavacions en aquest solar, que es van iniciar al juny, amb l'objectiu de reconstruir la seqüència històrica d'ocupació d'aquest espai de la ciutat i possibilitar la seva recuperació urbana. Abans de la localització de l'absis ja s'havia documentat un tram de més de 40 metres de la muralla romana, una plataforma monumental de cronologia Alt-Imperial, un complex de salaons i la façana fluvial Baix-Medieval, amb un embarcador i magatzems fluvials, entre altres troballes.

Summary: Troben l'absis de la primera església visigoda de Tortosa a les excavacions del solar de la catedral


El Palau Robert ha presentat l'exposició sobre la trajectòria del fotògraf català Antoni Bernad, que es podrà veure del 10 de maig al 26 d'agost. La retrospectiva repassa 50 anys de professió i l'obra publicada arreu del món. 'Antoni Bernad. Nord/Sud/Est/Oest' presenta un conjunt de fotografies sense ordre cronològic que posen de manifest el segell perfeccionista "que caracteritzava a l'autor". L'exposició, que ha estat comissariada per Antoni Llena, es presenta en quatre espais en què es barregen les fotografies de moda i els retrats "per establir complicitats entre imatges".  De fet, el muntatge expositiu vol recrear un extens aparador d'imatges, en un moment en què la proliferació d'imatges "en devalua el seu valor". Es tracta d'unes instantànies en què Bernad ha buscat la llum i els ambients "més adients" per dibuixar la situació o el perfil psicològic corresponent.

Summary: Una retrospectiva al Palau Robert repassa 50 anys de trajectòria del fotògraf Antoni Bernad


El gerent de l'Institut de Cultura de Barcelona, Valentí Oviedo, ha apostat perquè les diferents institucions culturals públiques a qui Hisenda reclama l'IVA de les subvencions rebudes en els últims anys no paguin cap import fins que se celebri el judici i hi hagi sentència ferma. Segons ha explicat Oviedo els equipaments públics poden sol·licitar la 'dispensa en garantia', un mecanisme que permet no pagar aquest import fins que hi hagi sentència ferma. Oviedo ha recomanat fer totes les al·legacions "possibles" i s'ha mostrat confiat amb que amb l'entrada en vigor de la Llei de Contractes aquest novembre, que preveu que les subvencions no estiguin subjectes a l'IVA, en un futur quedi justificat que no s'hagi de pagar el que reclama Hisenda abans de l'entrada en vigor de la norma. Des de l'ICUB situen en 3,5 MEUR les quantitats reclamades per l'Agència Tributària dels organismes on l'Ajuntament de Barcelona té majoria al patronat. Oviedo ha indicat que un dels motius pels que s'està produint aquesta situació és que els tècnics inspectors de l'Agència Tributària estan aplicant criteris "diferents" dels que s'havien treballat fins ara. També ha admès que aquesta situació s'està produint bàsicament a Catalunya perquè és on les institucions tenen una composició més "característica" amb fundacions i consorcis. És a dir, on hi ha més organismes que combinen la presència d'administració pública en diversos nivells i el sector privat. "Aquí es molt més rica que en altres llocs la composició de les institucions i el nombre de transferències i això fa que la probabilitat que hi hagi una inspecció sigui més alta", ha dit. 	 El màxim responsable de l'ICUB ha celebrat que amb l'aplicació de la nova llei queda solucionat aquest problema a partir del novembre de 2017 cap el futur però ha lamentat que no es contempli la retroactivitat. Tot i això, ha admès que el litigi es solucionarà en funció de la gestió política i ha dit que el problema es produeix quan els inspectors d'hisenda consideren que les subvencions publiques són vinculades al preu i, per tant, amb IVA. A més a més, també ha lamentat que el Ministeri consideri com a subvencions les aportacions i transferències "habituals" que fan les administracions als equipaments culturals.  Valentí Oviedo també ha concretat que Hisenda reclama al Museu d'Art Contemporani de Barcelona (MACBA) 1,1 MEUR corresponent a l'IVA d'ajuts rebuts entre 2013 i 2016 i que el CCCB ja ha pagat 300.000 euros que els havien reclamat de 2016.  D'altra banda, ha manifestat que L'Auditori, el Museu de Ciències Naturals de Barcelona i el Museu Picasso no han rebut cap notificació i que si han viscut alguna inspecció aquesta s'ha tancat satisfactòriament.  Per la seva banda, el Teatre Lliure ha subratllat que el Ministeri els reclama 1,3 MEUR per l'any 2016. El MNAC ha recorregut la reclamació d'1 MEUR de l'IVA d'ajudes rebudes els anys 2013, 2014 i 2015 i el Mercat de les Flors també té damunt la taula la demanda d'1 MEUR pels anys 2013, 2014 i 2016. El TNC no ha rebut cap requeriment d'Hisenda i, tal com han destacat, el juliol de 2017 van passar l'última inspecció del Ministeri pel que fa a l'IVA.  El director del Temporada Alta, Salvador Sunyer, ha alertat de la "difícil viabilitat del festival" perquè Hisenda li reclama un milió d'euros en concepte d'IVA per les subvencions culturals que ha rebut en els darrers quatre anys. A través d'un comunicat, el certamen ha assegurat que el ministeri també ha reclamat aquest impost a altres entitats culturals i ha alertat que això suposa "un cop al sector" i un "impacte irreversible" pel festival, ja que enguany el seu pressupost ronda els 3 milions d'euros.

Summary: L'ICUB aconsella a les institucions públiques culturals no pagar el que Hisenda reclama fins que hi hagi sentència ferma


El Govern de la Generalitat no dona "cap credibilitat" als possibles acords que surtin de la reunió de la Conferència de Presidents que se celebra aquest dimarts a Madrid, i a la que Carles Puigdemont no ha assistit. Així ho ha explicat la consellera de la Presidència i portaveu de l'Executiu català, Neus Munté. Malgrat això, ha assegurat que si, com està previst, es forma un grup d'experts sobre el finançament autonòmic, el Govern "no se'n desentendrà" del que allà es pugui negociar. Així, malgrat renunciar a participar amb un expert propi de la Generalitat de Catalunya, l'executiu català preveu "fer seguiment dels possible avenços si se'n produeixen" en aquesta matèria a través de Guillem López-Casasnovas, l'expert que designaran les Illes Balears i que forma part d'un grup de treball compartit amb Catalunya sobre economia.  L'absència del president de la Generalitat, Carles Puigdemont, a la Conferència de Presidents ha estat un dels aspectes més destacats de la reunió a Madrid, i això no ha passat desapercebut al Govern. En la roda de premsa posterior al Consell Executiu, Neus Munté, ha volgut reiterar els motius de Puigdemont per no acudir a la cita, i ha recordat que l'ordre del dia preveu acords en "matèries importants i molt sensibles" però "inconcrets". "Si algú creu que són grans avenços, ho respectem, però creiem que són acords molt inconcrets, xuten la pilota cap endavant en qüestions d'especial rellevància però on el govern de l'Estat arriba molt i molt tard", ha dit en referència a qüestions com el finançament autonòmic o la viabilitat de la llei de la dependència. "Credibilitat perquè serveixin aquests acords, cap ni una", ha sentenciat. Un d'aquests acords que es preveu que surtin de la Conferència és la creació d'un grup d'experts sobre finançament autonòmic, on les comunitats enviaran un representant per negociar els seus interessos al respecte. Catalunya, però, no té previst participar i així ho ha explicat Munté, que ha detallat que en aquesta qüestió la Generalitat "no liderarà però tampoc se'n desentendrà".  En aquest sentit, la portaveu ha remarcat que aprofitarà les "coincidències" que té en la situació de finançament amb territoris com el País Valencià o les Illes Balears per intentar parlar amb els seus representants i estar al cas de les negociacions.  Més concretament, la portaveu ha explicat que s'utilitzarà la relació amb l'expert del govern balear, Guillem López-Casasnovas, per "fer el seguiment dels avenços, si és que hi ha". I és que els dos executius, el català i el de les Illes, tenen aquest expert com a referent en n grup de treball econòmic que comparteixen. Amb tot, Muté ha insistit qe "els antecedents fan pensar que no hi ha massa garanties d'èxit" en fòrums com el que s'encetarà aquest dimarts pel finançament.

Summary: El Govern no dona credibilitat als acords de la Conferència de Presidents i no participarà a la comissió pel finançament


El president del govern espanyol, Pedro Sánchez, ha anunciat la mobilització de 200.000 milions d'euros -prop del 20% del PIB de l'Estat- per fer front a la crisi derivada del coronavirus. D'aquests, 117.000 MEUR seran "íntegrament públics" i la resta es complementarà amb recursos privats. L'Estat destinarà 100.000 MEUR en línies d'avals de garanties públiques per promoure la liquiditat de les empreses i 17.000 MEUR per pal·liar les conseqüències econòmiques de la covid-19 en col·lectius vulnerables. En roda de premsa després del Consell de Ministres d'aquest dimarts, Sánchez ha dit que és una mobilització de recursos "colossal", la més gran en la història de la democràcia. "No escatimarem cap esforç, no deixarem ningú enrere", ha dit. Sánchez ha dit que cal ser "contundents" i fer aquest "esforç enorme" i "decidit" per crear un "escut econòmic i social" que faci front a les conseqüències econòmiques de l'estat d'alarma decretat pel coronavirus.

Summary: El govern espanyol anuncia la mobilització de 200.000 milions d'euros per fer front a la crisi derivada del coronavirus


El Govern ha autoritzat aquest dimarts l’adquisició de 15 nous trens per a la línia del Vallès de Ferrocarrils de la Generalitat amb una despesa pluriennal de 130 milions d’euros. Segons l'Executiu, la compra de nou material mòbil permetrà incrementar freqüències i donar resposta a l’augment de demanda que està experimentant la línia, accentuat amb el perllongament de Terrassa, i que es potenciarà amb el de Sabadell. Les noves unitats de FGC, que s’han de fabricar, s’aniran incorporant al servei del Vallès a partir del 2019. Concretament, el nou material permetrà reduir a la meitat la freqüència de pas entre plaça Catalunya i Sabadell, en passar de 10 a 5 minuts. La freqüència entre plaça Catalunya i Terrassa també serà de 5 minuts, quan actualment és de 7-8 minuts.  El setembre de 2016 van entrar en servei les noves estacions de Can Feu-Gràcia i Plaça Major del perllongament d’FGC a Sabadell, amb 1,5 nous quilòmetres de línia. La posada en servei de la prolongació de la línia a Sabadell culminarà enguany, amb 3,7 quilòmetres de via i tres estacions més (Creu Alta, Plaça Espanya i Ca n’Oriac). En total, la prolongació de la línia del Vallès a Sabadell abasta 5,2 quilòmetres –4,4 dels quals, de nova línia– cinc estacions i unes cotxeres a Ca n’Oriac. Aquesta actuació suposa una inversió de 430 milions d’euros.

Summary: El Govern autoritza invertir 130 MEUR en la compra de 15 nous trens per a la línia del Vallès de Ferrocarrils


El Tribunal Suprem ha condemnat la Generalitat a pagar 3.000 euros a una família per haver-se negat a escolaritzar la seva filla en castellà. El Tribunal Superior de Justícia de Catalunya (TSJC) va obligar a pagar poc més de 7 euros per cada hora en castellà no escolaritzada. El Govern va recórrer la sentència al TS, però l'alt tribunal espanyol no ha admès a tràmit el recurs per la quantitat no arriba als 600.000 euros. Segons ha avançat 'El Mundo' i han confirmat fonts de la Conselleria d'Educació, el Suprem va reconèixer el 2013 el dret de la nena a rebre sis hores i mitja a la setmana d'educació en castellà en l'etapa d'educació infantil. Com que aleshores ja havia acabat aquesta etapa, els pares van decidir demanar una compensació econòmica basant-se en el preu de diverses acadèmies privades, 5,36 euros per hora, augmentant però el preu en un euro més cada hora pel sobreesforç realitzat per la nena i un altre euro per hora pel retard en l'aprenentatge. La Generalitat va desestimar la pretensió, però el TSJC va admetre-la. Ara el Suprem l'ha ratificat. La consellera d'Educació, Meritxell Ruiz, ha dit que es tracta d'un "cas puntual" que no canviarà el model lingüístic de les escoles ja que, segons ella, ni el TS ni el TSJC "tenen competències" per fer-ho. Segons Ruiz, el conflicte judicial per aquesta nena va començar el 2009, abans que s'aprovés la Llei d'Educació de Catalunya i la LOMCE, i la multa s'ha calculat pel període que ha durat el procés judicial, del 2009 al 2013.

Summary: El Suprem obliga la Generalitat a pagar 3.000 euros per no escolaritzar una nena en castellà


Els preus van caure tres dècimes al juliol en relació al juny a la demarcació de Tarragona i van deixar la inflació anual en el 2,6%, segons ha informat aquest dimarts l'Institut Nacional d'Estadística (INE). La taxa registrada a Tarragona és tres dècimes superior a la del conjunt de Catalunya (2,3%) i supera en quatre dècimes a la xifra d'inflació anual del conjunt de l'estat espanyol (2,2%). La inflació anual del juliol se situa dues dècimes per sota de la taxa anual registrada al juny al conjunt de comarques tarragonines. Tarragona ha registrat la mateixa inflació que Girona i Lleida mentre que la de Barcelona s'ha situat per sota, en el 2,2%. L'IPC català continua la tendència iniciada al maig amb l'increment de preus dels carburants i els lubricants, els derivats del petroli, i la pujada de preus de les fruites fresques de temporada. A Catalunya, els preus al juliol van baixar sis dècimes en relació al juny per l'impacte de les rebaixes d'estiu.  Els preus que més van augmentar van ser els del transport -subgrup que inclou els carburants- amb una pujada anual del 7,5% a Tarragona i de l'habitatge, l'aigua, l'electricitat, el gas i altres combustibles que van pujar un 4,7%. Es tracta del tercer mes consecutiu amb una taxa d'inflació superior al 2% (al juny va ser del 2,8% i al maig del 2,4%) mentre que a l'abril se situava en l'1,2%.

Summary: Els preus cauen tres dècimes a Tarragona i la inflació se situa en el 2,6% al juliol, per sobre de la taxa catalana


El sindicat CCOO ha llançat una campanya per "influir" en l'aprovació dels pressupostos de la Generalitat amb l'objectiu que s'incrementi la partida destinada a l'educació inclusiva. CCOO demana que l'escola inclusiva sigui una realitat dos anys i mig després que se n'aprovés el decret, segons el qual els alumnes amb necessitats educatives especials s'escolaritzaran en centres ordinaris. El sindicat denuncia la "doble llista d'espera" que pateixen aquests alumnes: primer, perquè se'ls reconeguin les necessitats de recursos i, després, per rebre'ls. Segons càlculs del sindicat, a Catalunya hi podria haver almenys 38.000 alumnes susceptibles d'un informe de reconeixement que no el tenen i 49.000 que no reben els suports necessaris.

Summary: CCOO denuncia la "doble llista d'espera" dels alumnes amb necessitats especials i demana més recursos per a la inclusió